CELEX: 32019D0597
Language: hu
Date: 2019-04-09 00:00:00
Title: A Tanács (EU) 2019/597 határozata (2019. április 9.) az európai fejlesztésfinanszírozási struktúrával foglalkozó „bölcsek” magas szintű munkacsoportjának létrehozásáról

12.4.2019   
               
               
                  HU
               
               
                  Az Európai Unió Hivatalos Lapja
               
               
                  L 103/26
               
            
         A TANÁCS (EU) 2019/597 HATÁROZATA
         (2019. április 9.)
         az európai fejlesztésfinanszírozási struktúrával foglalkozó „bölcsek” magas szintű munkacsoportjának létrehozásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 240. cikke (2) bekezdésére,
         mivel:
         
                     (1)
                  
                  
                     Végig kell gondolni a fejlesztésfinanszírozás európai struktúrájának helyzetét. Ennek érdekében létre kell hozni az európai fejlesztésfinanszírozási struktúrával foglalkozó „bölcsek” magas szintű munkacsoportját (a továbbiakban: a bölcsek csoportja).
                  
               
                     (2)
                  
                  
                     A bölcsek csoportjának független jelentést kell benyújtania a Tanácsnak, amelyben véleményt kell adnia a fejlesztésfinanszírozás európai struktúrájának tökéletesítésével és észszerűsítésével kapcsolatos kihívásokról és lehetőségekről, valamint a struktúra alakulásának az európai szakpolitikai célkitűzésekkel összhangban lévő forgatókönyveiről, hogy hozzájárulást nyújtson a tárgyra vonatkozó tanácsi reflexiós folyamathoz,
                  
               ELFOGADTA EZT A HATÁROZATOT:
         
            1. cikk
            Létrehozás és feladatmeghatározás
            
               (1)   Európai Unió Tanácsa Főtitkárságának keretén belül létrejön az európai fejlesztésfinanszírozási struktúrával foglalkozó „bölcsek” magas szintű munkacsoportja (a továbbiakban: a bölcsek csoportja).
            
            
               (2)   A bölcsek csoportjának feladata, hogy az e határozat mellékletében meghatározott keretfeltételeknek megfelelő, független jelentést nyújtson be a Tanácsnak. A bölcsek csoportját a keretfeltételekben meghatározott megbízatása ellátásának érdekében és a keretfeltételekben megállapított határidővel összhangban hozzák létre.
            
         
         
            2. cikk
            Tagság
            
               (1)   A Tanács kinevezi Thomas WIESER-t a bölcsek csoportjának elnökévé.
            
            
               (2)   A Tanács kinevezi José Antonio ALONSO-t, Monique BARBUT-t, Erik BERGLÖF-öt, Jacek DOMINIK-ot, Nanno D. KLEITERP-et, Norbert KLOPPENBURG-ot, Franco PASSACANTANDO-t és Susan ULBÆK-et a bölcsek csoportjának tagjaivá.
            
         
         
            3. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Luxembourgban, 2019. április 9-én.
            
               
                  a Tanács részéről
               
               
                  az elnök
               
               G. CIAMBA
            
         
      
      
         
            MELLÉKLET
            
               AZ EURÓPAI FEJLESZTÉSFINANSZÍROZÁSI STRUKTÚRÁVAL FOGLALKOZÓ „BÖLCSEK” MAGAS SZINTŰ MUNKACSOPORTJA
            
            KERETFELTÉTELEK
            1.   A bölcsek csoportja
            1.1.   Összetétel
            A bölcsek csoportjának hat–nyolc független és pártatlan szakértőből kell állnia. A szakértőket szakmai és technikai szakértelmük, valamint pénzügyi, fejlesztési és az érintett intézményi környezettel kapcsolatos tapasztalatuk alapján kell kinevezni. A csoport összeállításakor figyelembe kell venni a nemek közötti és a földrajzi egyensúlyt. Az összeállításnak emellett tükröznie kell az említett kritériumok széles skáláját és figyelembe kell vennie a tagállamok intézményi sokféleségét. A munkacsoport elnökének és tagjainak a kinevezés alkalmával nyilatkozatot kell tenniük arról, hogy esetükben nem áll fenn összeférhetetlenség, illetve hogy függetlenek és pártatlanok.
            1.2.   Kiválasztás
            A Tanács a javasolt jelöltek Coreper általi mérlegelését követően kinevezi a bölcsek csoportjának elnökét és tagjait. Az elnök feladata, hogy a szakértők egy korlátozott létszámú csoportjára irányuló javaslatot tegyen, amely tükrözi az 1.1. pontban említett elveket. A Coreper általi vizsgálatot megelőzően valamennyi javasolt jelölt átfogó önéletrajzát meg kell küldeni a tagállamoknak.
            1.3.   Pénzügyi rendelkezések
            A bölcsek csoportjának azon tagjai, akiknek a lakóhelyükről el kell utazniuk ahhoz, hogy Brüsszelben láthassák el a feladataikat – az Európai Unió Tanácsa főtitkárhelyettesének az Európai Unió Tanácsa személyzetének tagjaitól eltérő személyek kiküldetési költségeinek megtérítéséről szóló 21/2009 határozatával összhangban – jogosultak utazási költségeik visszatérítésére és utazási ellátmányra. E költségeket a Tanács viseli.
            2.   Időrend
            A bölcsek csoportjának a kinevezése után röviddel be kell nyújtania a munkaprogramját a Corepernek. Az alapítást követő három hónapon belül a bölcsek csoportjának tájékoztatnia kell a Corepert a munkája aktuális állásáról. A bölcsek csoportjának – felkérésre – rendszeresen tájékoztatást kell nyújtania az érintett tanácsi szervek – köztük a pénzügyi tanácsosok munkacsoportja, a fejlesztési együttműködési munkacsoport és a Szomszédsági, Fejlesztési és Nemzetközi Együttműködési Eszközzel foglalkozó ad hoc munkacsoport – számára.
            A csoportnak hat hónappal a kinevezést követően be kell nyújtania zárójelentését a Tanácsnak. A csoport által a megbízatása keretében benyújtott jelentés és esetleges ajánlások rendeltetése a Tanács tájékoztatása és támogatása a megbeszélései és az esetleges döntéshozatala során. A jelentés és az ajánlások semmilyen körülmények között nem tekinthetők a Tanács álláspontjának, így a folyamatban lévő jogalkotási eljárásokat illetően sem. A Tanács határoz a jelentést követő intézkedésekről. Biztosítani kell a Gazdasági és Pénzügyi Tanács és a Külügyek Tanácsa bevonását és a velük folytatott együttműködést.
            3.   Megbízatás
            E keretfeltételek alkalmazásában az európai fejlesztésfinanszírozási struktúra magában foglalja az Európai Beruházási Bankot (EBB), az Európai Újjáépítési és Fejlesztési Bankot (EBRD), valamint a Bizottság által kezelt pénzügyi eszközöket. A bölcsek csoportjának a rendszer egészét átfogó perspektívából el kell végeznie az európai fejlesztésfinanszírozási struktúra elemzését.
            A meglévő tevékenységek közötti szükségtelen átfedések elkerülése és a többi fejlesztési kulcsszereplővel való további együttműködési lehetőségek ösztönzése érdekében bölcsek csoportjának különösen azt kell megvizsgálnia, hogy miként lehet a lehető legnagyobb értéktöbblethez jutni a fejlesztésfinanszírozás európai struktúrájának alkalmazásából napjaink sokrétű intézményi környezetében, amelyet az érintett tagállami nemzeti szervek – pl. a nemzeti fejlesztési pénzügyi intézmények és ügynökségek –, illetve az olyan nemzetközi és multilaterális intézményi szervezetek alkotnak, mint az Európa Tanács Fejlesztési Bankja vagy a Világbank. A bölcsek csoportjának figyelembe kell továbbá vennie a fejlesztésfinanszírozás globális struktúrájára az idők során hatást gyakorló átfogó fejleményeket és szükségleteket, valamint azt, hogy a fejlesztésfinanszírozás globális struktúráját miként igazították e fejleményekhez és szükségletekhez.
            A bölcsek csoportjának össze kell foglalnia a fejlesztésfinanszírozás európai struktúrájának észszerűsítésével kapcsolatos kihívásokat és lehetőségeket, és ennek keretében ki kell térnie az EBB, illetőleg az EBRD szerepére. Forgatókönyveket kell kínálnia a fejlesztésfinanszírozás európai struktúrájának alakítására vonatkozóan, és ebbe bele kell foglalnia a prioritások pontos fontossági és időrendi sorrendjére vonatkozó ajánlásokat, figyelembe véve a potenciális kapcsolódó költségeket is, mégpedig az alábbiak alapján:
            
                        —
                     
                     
                        a fejlesztésfinanszírozás jelenlegi európai struktúrája azon képességének felmérése – elsősorban a fejlesztés terén megvalósuló hatást, a hatékonyságot, az addicionalitást, az átfedéseket és a gazdasági előnyösséget illetően –, hogy mennyiben járul hozzá a külső tevékenységgel és a fejlesztéssel kapcsolatos uniós szakpolitikai prioritások teljesítéséhez,
                     
                  
                        —
                     
                     
                        a összes érintett szereplő megbízatásának és eszközeinek erősségeire és hiányosságaira vonatkozó elemzés, beleértve az EBB és az EBRD kockázatkezelési, irányítási, részvényesi és ösztönző struktúráit is,
                     
                  
                        —
                     
                     
                        az EBB, az EBRD és a Bizottság által előterjesztett stratégiák vizsgálata az említettek megbízatásának arra irányuló továbbfejlesztése érdekében, hogy erősödjön a magánszféra és a szuverén hitelezés fejlesztése, többek között adott esetben a legkevésbé fejlett és az instabil országokban.
                     
                  4.   Konzultáció
            A bölcsek csoportja konzultálhat az érintett uniós intézményekkel és szervezetekkel, ideértve az Európai Parlamentet, a Bizottságot és az EBB-t, valamint a tagállamok érintett nemzeti intézményi szerveivel, például a nemzeti fejlesztési pénzügyi intézményekkel és ügynökségekkel. Kikérheti az EBRD véleményét is. Szükség esetén a bölcsek csoportja meghívhat más szervezeteket, egyebek mellett kedvezményezett országokból is, hogy írásban, illetve az üléseken szóban kifejtsék véleményüket.
            A bölcsek csoportjának biztosítania kell a konzultációs folyamat átláthatóságát azzal, hogy a jelentése mellékletében felsorolja valamennyi konzultációt.
            5.   Titkárság
            A Tanács Főtitkársága felel a bölcsek csoportjának titkárságáért. Megadja a bölcsek csoportja működésének biztosításához szükséges adminisztratív támogatást, többek között dokumentumok közzétételével. A Tanács viseli a szervezéshez és az ülésekhez kapcsolódó költségeket.